**sevraj verde**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

sărutul meu are gust lemnos

am trăit în pântecul pădurii mii de ani

braţele mi-au devenit ramuri

găzduiesc pe ele cuiburi de privighetori

şi mi-e dor de tine

cel pe care nu îl pot numi

mi-am aşternut frunzele peste pământul inimii tale

în fiecare toamnă

rugându-mă să-ţi fie cald

am înflorit ca o nesăbuită în mijlocul iernii

să-ţi fie primăvară

dacă nu mă recunoşti încă

sărută-mi tulpina

îţi vei aminti că într-o zi

ai uitat lângă trunchiul meu o secure

şi ai plecat

dar eu am prins rădăcini tot mai adânci

în destinul tău

\*\*\*\*

mi-am făcut cuib între ramurile primăverii

să simt răcoarea buzelor pe fiecare mugur

când plezneşte în petale multicolore

ca artificiile în noaptea dintre ani

niciodată nu mă satur s-alerg printre copaci

să te inspir până în adâncul pădurii

îmi place când m-acoperi cu frunze

seara au veșmânt de toamnă

dimineața îmbracate-n haine de april

mi-atât de cald și de primăvară

că gust seva tulpinei tale

cu arterele sufletului

te trăiesc la tensiune astrală

mi-am ascuțit securea pe piatra destinului

să-ți cureţe ramul de amurguri

n-am plecat departe

cât să adun lacrimile dimineții

să-ți ude rădăcinile crescute în cuibul meu

liliana trif ioan grigoraș